水堂送諸文士戲贈潘丞聯句
作者：顏真卿
朝代：唐

paragraphs: 居人未可散，上客須留著。
莫唱阿嚲迴，應云夜半樂。
詩教刻燭賦，酒任連盤酌。
從他白眼看，終戀青山郭。
林栖非姓許，寺住那名約。
會異永和年，才同建安作。
何煩問更漏，但遣催弦索。
共說長句能，皆言早歸惡。
那知殊出處，還得同笑謔。
雅韻雖暫歡，禪心肯拋却。
一宿同高會，幾人歸下若。
簾開北陸風，燭焯南枝鵲。
文場苦叨竊，釣渚甘漂泊。
弱質幸見容，菲才誠重諾。